title: 2009/77/KE: Deċiżjoni tal-Kummissjoni tat- 23 ta' Jannar 2009 li tistabbilixxi l-Kumitat tar-Regolaturi Ewropej tat-Titoli (Test b’relevanza għaż-ŻEE)

text:
               29.1.2009

               MT

               Il-Ġurnal Uffiċjali ta’ l-Unjoni Ewropea

               L 25/18

         DEĊIŻJONI TAL-KUMMISSJONI
   tat-23 ta' Jannar 2009
   li tistabbilixxi l-Kumitat tar-Regolaturi Ewropej tat-Titoli
   (Test b’relevanza għaż-ŻEE)
   (2009/77/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Billi:

               (1)

               Bħala parti mill-proċess hekk imsejjaħ ta’ Lamfalussy, il-Kummissjoni adottat id-Deċiżjoni 2001/527/KE tas-6 ta’ Ġunju 2001 li tistabbilixxi l-Kumitat tar-Regolaturi ta’ Titoli Ewropej (1) (minn issa ’l quddiem “il-Kumitat”). Il-Kumitat beda jiffunzjona fis-7 ta’ Ġunju 2001, u jservi bħala korp indipendenti għal riflessjoni, dibattitu u konsulenza għall-Kummissjoni fil-qasam tat-titoli.

               (2)

               Sabiex taqdi d-dispożizzjonijiet tad-Direttiva 2005/1/KE tal-Parlament Ewropew u tal-Kunsill tad-9 ta’ Marzu 2005 li temenda d-Direttivi tal-Kunsill 73/239/KEE, 85/611/KEE, 91/675/KEE, 92/49/KEE u 93/6/KEE u d-Direttivi 94/19/KE, 98/78/KE, 2000/12/KE, 2001/34/KE, 2002/83/KE u 2002/87/KE sabiex tiġi stabbilita struttura organizzattiva ġdida għall-kumitati dwar is-servizzi finanzjarji (2), il-Kummissjoni wettqet eżami tal-proċess ta’ Lamfalussy fl-2007 u ppreżentat il-valutazzjoni tagħha fil-Komunikazzjoni tal-20 ta’ Novembru 2007 intitolata “Reviżjoni tal-proċess Lamfalussy - It-tisħiħ tal-konverġenza tas-sorveljanza” (3).

               (3)

               Fil-Komunikazzjoni, il-Kummissjoni rrimarkat dwar l-importanza tal-Kumitat tar-Regolaturi ta’ Titoli Ewropej, il-Kumitat tas-Sorveljaturi tal-Banek Ewropej [il-Kumitat tas-Superviżuri Bankarji Ewropej] u l-Kumitat tas-Sorveljaturi tal-Assigurazzjonijiet u l-Pensjonijiet tax-Xogħol Ewropej (minn hawn ‘il quddiem “il-Kumitati tas-Superviżuri”) f’suq finanzjarju Ewropew dejjem aktar integrat. Qafas ċar għall-attivitajiet ta’ dawk il-Kumitati fil-qasam tal-konverġenza u l-kooperazzjoni superviżorja tqies neċessarju.

               (4)

               Filwaqt li eżamina l-funzjonament tal-proċess Lamfalussy, il-Kunsill stieden lill-Kummissjoni biex tiċċara r-rwol tal-Kumitati tas-Superviżuri u tqis l-alternattivi differenti kollha biex issaħħaħ il-ħidma ta’ dawk il-Kumitati, mingħajr ma jintilef il-bilanċ tal-istruttura istituzzjonali attwali jew ma titnaqqas ir-responsabbiltà tas-superviżuri (4).

               (5)

               Fil-laqgħa tiegħu fit-13 u l-14 ta’ Marzu 2008, il-Kunsill Ewropew talab għat-titjib imħaffef tal-funzjonament tal-Kumitati tas-Superviżuri (5).

               (6)

               Fl-14 ta’ Mejju 2008 (6), il-Kunsill stieden lill-Kummissjoni biex tirrevedi d-Deċiżjonijiet tal-Kummissjoni li jistabbilixxu l-Kumitati tas-Superviżuri sabiex jiġu ggarantiti l-koerenza u l-konsistenza fil-mandati u l-kompiti tagħhom kif ukoll biex jissaħħu l-kontributi tagħhom favur il-kooperazzjoni u l-konverġenza superviżorja. Il-Kunsill innota li kompiti speċifiċi jistgħu espliċitament jingħataw lill-Kumitati sabiex tisseddaq il-kooperazzjoni u l-konverġenza superviżorja, u jittejjeb ir-rwol tagħhom fl-ivvalutar tar-riskji għall-istabbiltà finanzjarja. Għaldaqstant għandu jiġi pprovdut qafas ġuridiku msaħħaħ rigward ir-rwol u l-kompiti tal-Kumitat f’dan ir-rigward.

               (7)

               Il-Kumitat għandu jservi bħala grupp konsultattiv indipendenti tal-Kummissjoni fil-qasam tat-titoli.

               (8)

               Il-Kumitat għandu wkoll jikkontribwixxi favur l-implimentazzjoni ordinarja komuni u uniformi tal-leġiżlazzjoni Komunitarja u l-applikazzjoni konsistenti tagħha mill-awtoritajiet superviżorji.

               (9)

               Il-Kumitat ma għandu l-ebda setgħat regolatorji fil-livell Komunitarju. Għandu jwettaq analiżi laterali, jippromwovi l-aqwa prassi u joħroġ linji gwida, rakkomandazzjonijiet u standards mhux vinkolanti sabiex tiżdied il-konverġenza madwar il-Komunità.

               (10)

               Kooperazzjoni superviżorja bilaterali u multilaterali mtejba tiddependi fuq il-fehim u fiduċja reċiproki fost l-awtoritajiet superviżorji. Il-Kumitat għandu jikkontribwixxu għat-titjib tat-tali kooperazzjoni.

               (11)

               Il-Kumitat għandu jseddaq ukoll il-konverġenza superviżorja madwar il-Komunità. Sabiex ikun hemm aktar speċifiċità dwar dan l-għan, għandha tiġi stabbilita lista indikattiva u miftuħa ta’ kompiti li għandhom jitwettqu mill-Kumitat.

               (12)

               Sabiex jiġu riżolti t-tilwimiet ta’ natura transkonfinali bejn l-awtoritajiet superviżorji, partikolarment fi ħdan il-kulleġġi tas-superviżuri, il-Kumitat għandu jipprovdi mekkaniżmu ta’ medjazzjoni volontarju u mhux vinkolanti.

               (13)

               Sabiex jibbenefikaw mill-għarfien espert miksub mill-Kumitat u mingħajr ħsara għas-setgħat tal-awtoritajiet superviżorji, l-awtoritajiet superviżorji għandu jkollhom il-fakultà li jirreferu kwistjonijiet lill-Kumitat bil-ħsieb li tinkiseb l-opinjoni mhux vinkolanti tiegħu.

               (14)

               L-iskambju tal-informazzjoni bejn l-awtoritajiet superviżorji huwa fundamentali għall-funzjonijiethom. Huwa kruċjali għas-superviżjoni effiċjenti tas-swieq tat-titoli u għall-istabbiltà finanzjarja. Filwaqt li l-leġiżlazzjoni tat-titoli timponi obbligi ċari legali fuq l-awtoritajiet superviżorji biex jikkooperaw u jiskambjaw informazzjoni, il-Kumitat għandu jiffaċilita l-iskambju prattiku ta’ kuljum tal-informazzjoni fosthom, soġġett għad-dispożizzjonijiet rilevanti ta’ kunfidenzjalità stipulati fil-leġiżlazzjoni applikabbli.

               (15)

               Sabiex titnaqqas id-dupplikazzjoni tal-kompiti superviżorji u b’hekk jiġi rrazzjonalizzat il-proċess superviżorju kif ukoll jitnaqqas il-piż impost fuq il-parteċipanti fis-suq, il-Kumitat għandu jiffaċilita d-delegazzjoni tal-kompiti fost l-awtoritajiet superviżorji, partikolarment fil-każijiet speċifikati fil-leġiżlazzjoni rilevanti.

               (16)

               Bil-ħsieb li tisseddaq il-konverġenza u l-konsistenza fost il-kulleġġi tas-superviżuri u b’hekk jiġi żgurat kuntest ekwu, il-Kumitat għandu jimmonitorja l-funzjonament tagħhom mingħajr ħsara għall-indipendenza tal-membri tal-kulleġġ.

               (17)

               Il-kwalità, il-komparabbiltà u l-konsistenza tar-rappurtar superviżorju huma ċentrali għall-kosteffiċjenza tal-arranġamenti superviżorji Komunitarji u l-piż tal-konformità fuq l-istituzzjonijiet transkonfinali. Il-Kumitat għandu jikkontribwixxi għall-iżgurar li d-dupplikazzjoni parzjali jew totali tiġi eliminata u li d-dejta tar-rappurtar tkun kumparabbli u ta’ kwalità xierqa.

               (18)

               Is-sistemi finanzjarji fil-Komunità huma marbuta mill-qrib u l-avvenimenti fi Stat Membru wieħed jista’ jkollhom impatt sinifikanti fuq l-istituzzjonijiet u s-swieq finanzjarji fi Stat Membru ieħor. L-emerġenza kontinwa ta’ konglomerati finanzjarji u d-distinzjoni li qed tixxejjen bejn l-attivitajiet tad-ditti fis-setturi bankarji, tat-titoli u tal-assigurazzjoni qed iwasslu għal sfidi superviżorji addizzjonali fil-livell nazzjonali u Komunitarju. Sabiex titħares l-istabbiltà finanzjarja, tinħtieġ sistema fil-livell tal-Kumitat, tal-Kumitat tas-Superviżuri Bankarji Ewropej u tal-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol sabiex jiġu identifikati r-riskji potenzjali, fost il-fruntieri u fost is-setturi, fi stadju bikri u, fejn meħtieġ, jiġu infurmati l-Kummissjoni u l-Kumitati l-oħra. Barra minn hekk, huwa essenzjali li l-Kumitat jiżgura li jiġu infurmati l-ministeri tal-finanzi u l-banek ċentrali nazzjonali tal-Istati Membri. Il-Kumitat għandu r-rwol, f’dan ir-rigward, li jidentifika r-riskji fis-setturi tat-titoli u li regolarment jirrapporta l-eżitu lill-Kummissjoni. Dwar dawn il-valutazzjonijiet għandu jiġi infurmat ukoll il-Kunsill. Il-Kumitat għandu jikkoopera wkoll mal-Parlament Ewropew u jipprovdilu informazzjoni perjodika dwar is-sitwazzjoni fis-settur tat-titoli. Il-Kumitat ma għandux, f’dan ir-rigward, jiżvela informazzjoni dwar entitajiet individwali ssupervizzati.

               (19)

               Sabiex jiġu ttrattati kif xieraq kwisjonijiet transsettorjali, l-attivitajiet tal-Kumitat għandhom ikunu kkoordinati ma’ dawk tal-Kumitat tas-Superviżuri Bankarji Ewropej u l-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol u l-Kumitat tas-Superviżjoni Bankarja tas-Sistema Ewropea tal-Banek Ċentrali. Dan huwa ta’ importanza partikolari għall-indirizzar ta’ riskji transsettorjali possibbli għall-istabbiltà finanzjarja.

               (20)

               Sabiex tiġi evitata d-dupplikazzjoni fix-xogħol, biex ma jitħallewx inkonsistenzi, biex il-Kumitat jinżamm aġġornat dwar il-progress u jingħata l-opportunità li jiskambja informazzjoni mal-Kumitat tas-Superviżuri Bankarji Ewropej u mal-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol fir-rigward tas-superviżjoni tal-konglomerati finanzjarji, il-Kumitat jista’ jipparteċipa fil-Kumitat Konġunt dwar il-Konglomerati Finanzjarji.

               (21)

               Fid-dawl tal-globalizzazzjoni tas-servizzi finanzjarji u ż-żieda fl-importanza tal-istandards internazzjonali, il-Kumitat għandu jseddaq ukoll id-djalogu u l-kooperazzjoni mas-superviżuri barra l-Komunità.

               (22)

               Ir-responsabbiltà tal-Kumitat lejn l-Istituzzjonijiet Komunitarji hija ta’ importanza kbira u għandha tkun ta’ livell stabbilit sew filwaqt li titħares l-indipendenza tas-superviżuri.

               (23)

               Il-Kumitat għandu jfassal ir-regoli tiegħu tal-proċedura u jirrispetta bis-sħiħ il-prerogattivi tal-istituzzjonijiet u l-bilanċ istituzzjonali stabbiliti bit-Trattat. Il-qafas imtejjeb tal-attivitajiet tal-Kumitat għandu jiġi akkumpanjat minn proċessi operattivi mtejba. Għal dan il-għan, jekk kunsens ġenerali ma jkunx jista’ jintlaħaq, id-deċiżjonijiet għandhom jittieħdu b’vot ta’ maġġoranza kkwalifikata bħal fir-regoli stabbiliti fit-Trattat.

               (24)

               Għal raġunijiet ta’ sigurtà u ċarezza legali, id-Deċiżjoni 2001/527/KE għandha tiġi rrevokata,

         IDDEĊIDIET KIF ĠEJ:
   Artikolu 1
   Bil-preżenti huwa stabbilit grupp konsultattiv indipendenti dwar it-titoli fil-Komunità, imsejjaħ “il-Kumitat tar-Regolaturi Ewropej tat-Titoli” (minn hawn ‘il quddiem imsejjaħ “il-Kumitat”).
   Artikolu 2
   Il-Kumitat għandu jagħti pariri lill-Kummissjoni, partikolarment fir-rigward tat-tħejjija ta’ abbozzi ta’ miżuri implimentattivi fil-qasam tat-titoli, inklużi dawk b’rabta ma’ impriżi ta’ investiment kollettiv f’titoli trasferibbli (l-UCITS), minn rajh jew fuq talba tal-Kummissjoni.
   Fejn il-Kummissjoni titlob il-parir tal-Kumitat, tista’ tistipula skadenza li fiha l-Kumitat għandu jipprovdi t-tali parir. It-tali skadenza għandha tkun stipulata b’qies għall-urġenza tal-kwistjoni.
   Artikolu 3
   Il-Kumitat għandu jaqdi l-kompiti assenjati lilu u jikkontribwixxi favur l-implimentazzjoni komuni u uniformi u l-applikazzjoni konsistenti tal-leġiżlazzjoni Komunitarja permezz tal-ħruġ ta’ linji ta’ gwida, rakkomandazzjonijiet u standards mhux vinkolanti.
   Artikolu 4
   1.   Il-Kumitat għandu jtejjeb il-kooperazzjoni fost l-awtoritajiet superviżorji nazzjonali fil-qasam tat-titoli u jseddaq il-konverġenza tal-prattiki u l-approċċi superviżorji tal-Istati Membri madwar il-Komunità. Għal dan il-għan, għandu jwettaq, tal-anqas, il-kompiti segwenti:

               (a)

               ilaqqa’ u jiffaċilita l-medjazzjoni bejn l-awtoritajiet superviżorji fil-każijiet speċifikati fil-leġiżlazzjoni rilevanti jew fuq talba ta’ awtorità superviżorja;

               (b)

               jipprovdi opinjonijiet lill-awtoritajiet superviżorji fil-każijiet speċifikati fil-leġiżlazzjoni rilevanti jew fuq talba tagħhom;

               (c)

               jippromwovi l-iskambju effikaċi bilaterali u multilaterali tal-informazzjoni fost l-awtoritajiet superviżorji soġġett għad-dispożizzjonijiet applikabbli dwar il-kunfidenzjalità;

               (d)

               jiffaċilità l-iddelegar tal-kompiti fost l-awtoritajiet superviżorji, partikolament bl-identifikar tal-kompiti li jistgħu jiġu ddelegati u bil-promozzjoni tal-aqwa prassi;

               (e)

               jikkontribwixxi fl-iżgurar tal-funzjonament effiċjenti u konsistenti tal-kulleġġi tas-superviżuri partikolarment permezz tal-istipular ta’ linji ta’ gwida għall-funzjonament operattiv tal-kulleġġi, il-monitoraġġ tal-koerenza tal-prattiki tal-kulleġġi differenti u l-kondiviżjoni tal-aqwa prassi;

               (f)

               jikkontribwixxi favur l-iżvilupp ta’ standards ta’ kwalità għolja u komuni ta’ rappurtar superviżorju;

               (g)

               janalizza l-applikazzjoni prattika tal-linji ta’ gwida, ir-rakkomandazzjonijiet u l-istandards mhux vinkolanti maħruġa mill-Kumitat.

         2.   Il-Kumitat għandu janalizza l-prattiki superviżorji tal-Istati Membri u jivvaluta l-konverġenza tagħhom fuq bażi kontinwa. Il-Kumitat għandu jirrapporta annwalment dwar il-progress miksub u jidentifika l-ostakli li jkun fadal.
   3.   Il-Kumitat għandu jiżviluppa għodod prattiċi ġodda ta’ konverġenza biex jippromwovi approċċi superviżorji komuni.
   Artikolu 5
   1.   Il-Kumitat għandu jimmonitorja u jivvaluta l-iżviluppi fis-settur tat-titoli u, fejn meħtieġ, jinforma lill-Kumitat tas-Superviżuri Bankarji Ewropej, lill-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol u lill-Kummissjoni. Il-Kumitat għandu jiżgura li l-ministeri tal-finanzi u l-banek ċentrali nazzjonali tal-Istati Membri jiġu infurmati dwar problemi potenzjali jew imminenti.
   2.   Il-Kumitat għandu, tal-anqas darbtejn fis-sena, jipprovdi lill-Kummissjoni b’valutazzjonijiet dwar ix-xejriet mikroprudenzjali, ir-riskji potenzjali u d-dgħjufijiet fis-settur tat-titoli.
   Il-Kumitat għandu jinkludi f’dawn il-valutazzjonijiet klassifika tar-riskji u d-dgħjufijiet ewlenin u jindika kemm hu possibbli li t-tali riskji u d-dgħjufijiet jheddu l-istabbiltà finanzjarja u, fejn meħtieġ, jipproponi azzjonijiet preventivi u rimedjali.
   Il-Kunsill għandu jiġi infurmat dwar dawn il-valutazzjonijiet.
   3.   Il-Kumitat għandu jkollu fis-seħħ proċeduri li jippermettu l-awtoritajiet superviżorji jirreaġixxu minnufih. Fejn xieraq, il-Kumitat għandu jiffaċilita valutazzjoni konġunta fost is-superviżuri fi ħdan il-Komunità dwar ir-riskji u d-dgħjufijiet li jistgħu jaffettwaw negattivament l-istabbiltà tas-sistema finanzjarja tal-Komunità.
   4.   Il-Kumitat għandu jiżgura li jkunu koperti b’mod xieraq l-iżviluppi, r-riskji u d-dgħjufijiet transsettorjali permezz ta’ kooperazzjoni mill-qrib mal-Kumitat tas-Superviżuri Bankarji Ewropej, mal-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol u mal-Kumitat tas-Superviżjoni Bankarja tas-Sistema Ewropea tal-Banek Ċentrali.
   Artikolu 6
   1.   Il-Kumitat għandu jikkontribwixxi favur l-iżvilupp ta’ prattiki superviżorji komuni fil-qasam tat-titoli, kif ukoll fuq bażi transsettorjali b’kooperazzjoni mill-qrib mal-Kumitat tas-Superviżuri Bankarji Ewropej u l-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol.
   2.   Għal dan il-għan, partikolarment għandu jistabbilixxi programmi tat-taħriġ settorjali u transsettorjali, jiffaċilita l-iskambju tal-persunal u jħeġġeġ lill-awtoritajiet kompetenti biex jintesifikaw l-użu tal-iskemi ta’ sekondament, ta’ timijiet ta’ spezzjoni konġunta u ta’ żjarat superviżorji u għodod oħra.
   3.   Il-Kumitat għandu, fejn xieraq, jiżviluppa strumenti ġodda għall-promozzjoni tal-iżvilupp ta’ prattiċi superviżorji komuni.
   4.   Il-Kumitat għandu jtejjeb il-kooperazzjoni mal-awtoritajiet superviżorji ta’ pajjiżi terzi, partikolarment bil-parteċipazzjoni tagħhom fi programmi komuni tat-taħriġ.
   Artikolu 7
   1.   Il-Kumitat għandu jkun magħmul minn rappreżentanti ta’ livell għoli mill-awtoritajiet pubbliċi nazzjonali kompetenti fil-qasam tat-titoli, inklużi l-UCITS. Kull Stat Membru għandu jaħtar rappreżentant ta’ livell għoli mill-awtorità kompetenti tiegħu sabiex jieħu sehem fil-laqgħat tal-Kumitat.
   2.   Il-Kummissjoni għandha tkun preżenti fil-laqgħat tal-Kumitat u għandha taħtar rappreżentant ta’ livell għoli sabiex jieħu sehem fid-dibattiti tiegħu.
   3.   Il-Kumitat għandu jeleġġi president minn fost il-membri tiegħu.
   4.   Il-Kumitat jista’ jistieden esperti u osservaturi sabiex jattendu l-laqgħat tiegħu.
   Artikolu 8
   1.   Il-membri tal-Kumitat għandhom ikunu meħtieġa ma jiżvelawx informazzjoni koperta mill-obbligu tas-segretezza professjonali. Il-parteċipanti kollha fid-diskussjonijiet għandhom ikunu obbligati jikkonformaw mar-regoli applikabbli tas-segretezza professjonali.
   2.   Kull meta d-diskussjoni dwar agendum tinvolvi l-iskambju ta’ informazzjoni kunfidenzjali li tikkonċerna istituzzjoni supervizzata, il-parteċipazzjoni fit-tali diskussjoni tista’ tiġi ristretta għall-membri involuti direttament.
   Artikolu 9
   1.   Il-Kumitat għandu jinforma regolarment lill-Kummissjoni dwar l-eżitu tal-attivitajiet tiegħu. Għandu jkollu kuntatti regolari mal-Kumitat Ewropew tat-Titoli stabbilit bid-Deċiżjoni tal-Kummissjoni 2001/528/KE (7) u mal-Kumitat kompetenti tal-Parlament Ewropew.
   2.   Il-Kumitat għandu jiżgura l-konsistenza transsettorjali tal-ħidma fis-setturi tas-servizzi finanzjarji permezz ta’ kooperazzjoni regolari u mill-qrib mal-Kumitat tas-Superviżuri Bankarji Ewropej u l-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol.
   3.   Il-president tal-Kumitat għandu jkollu kuntatt regolari mal-presidenti tal-Kumitat tas-Superviżuri Bankarji Ewropej u tal-Kumitat tas-Superviżuri Ewropej tal-Assigurazzjonijiet u l-Pensjonijiet tax-Xogħol tal-anqas darba fix-xahar.
   Artikolu 10
   Il-Kumitat jista’ jistabbilixxi gruppi ta’ ħidma. Il-Kummissjoni għandha tiġi mistiedna għal-laqgħat tal-gruppi ta’ ħidma bħala osservatur.
   Artikolu 11
   Il-Kumitat jista’ jipparteċipa fil-Kumitat Konġunt dwar il-Konglomerati Finanzjarji.
   Artikolu 12
   Qabel ma jittrasmetti l-opinjoni tiegħu lill-Kummissjoni, il-Kumitat għandu, fi stadju bikri, jikkonsulta estensivament mal-parteċipanti, l-konsumaturi u l-utenti finali tas-suq b’mod miftuħ u trasparenti. Il-Kumitat għandu jippubblika r-riżultati tal-konsultazzjonijiet, sakemm il-parteċipant ma jitlobx xort’oħra.
   Artikolu 13
   Il-Kumitat għandu jistabbilixxi programm annwali ta’ ħidma u jibagħtu lill-Kunsill, lill-Parlament Ewropew u lill-Kummissjoni sa tmiem Ottubru ta’ kull sena. Il-Kumitat għandu perjodikament u tal-anqas kull sena jinforma lill-Kunsill, lill-Parlament Ewropew u lill-Kummissjoni dwar il-ksib tal-attivitajiet stipulati fil-programm ta’ ħidma.
   Artikolu 14
   Il-Kumitat għandu jopera bil-kunsens tal-membri tiegħu. Jekk ma jkunx jista’ jintlaħaq kunsens, id-deċiżjonijiet għandhom jittieħdu b’vot ta’ maġġoranza kwalifikata. Il-voti tar-rappreżentanti tal-membri tal-Kumitat għandhom jikkorrispondu għall-voti tal-Istati Membri kif stipulati fl-Artikolu 205(2) u (4) tat-Trattat.
   Il-membri tal-Kumitat li ma jsegwux il-linji ta’ gwida, ir-rakkomandazzjonijiet, l-istandards u miżuri oħra miftehma fil-Kumitat għandhom ikunu lesti jippreżentaw ir-raġunijiet għal din l-għażla.
   Artikolu 15
   Il-Kumitat għandu jadotta r-regoli tiegħu ta’ proċedura u jorganizza l-arranġamenti operattivi tiegħu stess.
   Fir-rigward tad-deċiżjonijiet dwar l-emendi tar-regoli ta’ proċedura u ta’ elezzjonijiet fil-Bord tal-Kumitat jew tat-tneħħija minnu, ir-regoli ta’ proċedura jistgħu jipprevedu proċeduri għat-teħid tad-deċiżjonijiet li jkunu differenti minn dawk stipulati fl-Artikolu 14.
   Artikolu 16
   Id-Deċiżjoni 2001/527/KE hija rrevokata.
   Artikolu 17
   Din id-Deċiżjoni għandha tidħhol fis-seħħ mill-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmula fi Brussell, 23 ta’ Jannar 2009.

            Għall-Kummissjoni

         Charlie McCREEVY

            Membru tal-Kummissjoni

      (1)  ĠU L 191, 13.7.2001, p. 43.

      (2)  ĠU L 79, 24.3.2005, p. 9.

      (3)  COM(2007) 727 finali.

      (4)  Il-Konklużjonijiet tal-Kunsill 15698/07 tal-4 ta’ Diċembru 2007.

      (5)  Il-Konklużjonijiet tal-Kunsill 7652/1/08, Rev 1.

      (6)  Il-Konklużjonijiet tal-Kunsill 8515/3/08, Rev 3.

      (7)  ĠU L 191, 13.7.2001, p. 45.


title: 2012/571/UE: Deċiżjoni tal-Parlament Ewropew tal- 10 ta’ Mejju 2012 dwar l-għeluq tal-kontijiet tal-Aġenzija Ewropea tas-Sikurezza tal-Avjazzjoni għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/183

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar l-għeluq tal-kontijiet tal-Aġenzija Ewropea tas-Sikurezza tal-Avjazzjoni għas-sena finanzjarja 2010
   (2012/571/UE)
   IL-PARLAMENT EWROPEW,

               —

               wara li kkunsidra l-kontijiet finali annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 216/2008 tal-Parlament Ewropew u tal-Kunsill (3) li jistabbilixxi l-Aġenzija Ewropea tas-Sikurezza tal-Avjazzjoni, u b’mod partikolari l-Artikolu 60 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u partikolarment għall-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0124/2012),

               1.

               Japprova l-għeluq tal-kontijiet tal-Aġenzija Ewropea tas-Sikurezza tal-Avjazzjoni għas-sena finanzjarja 2010;

               2.

               Jagħti istruzzjonijiet lill-President tiegħu biex jgħaddi din id-deciżjoni lid-Direttur Eżekuttiv tal-Aġenzija Ewropea tas-Sikurezza tal-Avjazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 21.

      (2)  ĠU L 248, 16.9.2002, p. 1.

      (3)  ĠU L 79, 19.3.2008, p. 1.

      (4)  ĠU L 357, 31.12.2002, p. 72.


title: Deċiżjoni tal-Kummissjoni tat-23 ta’ Mejju 2017 dwar in-notifika lir-Repubblika tal-Liberja dwar il-possibbiltà li din tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat

text:
               30.5.2017

               MT

               Il-Ġurnal Uffiċjali tal-Unjoni Ewropea

               C 169/11

         DEĊIŻJONI TAL-KUMMISSJONI
   tat-23 ta’ Mejju 2017
   dwar in-notifika lir-Repubblika tal-Liberja dwar il-possibbiltà li din tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat
   (2017/C 169/12)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (1), u b’mod partikolari l-Artikolu 32 tiegħu,
   Billi:
   1.   INTRODUZZJONI

               (1)

               Ir-Regolament (KE) Nru 1005/2008 (“ir-Regolament IUU”) jistabbilixxi sistema tal-Unjoni li tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).

               (2)

               Il-Kapitolu VI tar-Regolament IUU jistabbilixxi l-proċedura għall-identifikazzjoni ta’ pajjiżi terzi li ma jikkooperawx, id-démarches fir-rigward ta’ pajjiżi bħal dawn, l-istabbiliment ta’ lista ta’ tali pajjiżi, it-tneħħija minn dik il-lista, il-pubbliċità ta’ dik il-lista u kull miżura ta’ emerġenza.

               (3)

               Skont l-Artikolu 31 tar-Regolament IUU, il-Kummissjoni Ewropea għandha tidentifika l-pajjiżi terzi li hija tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz għandu jiġi identifikat bħala pajjiż terz li ma jikkooperax jekk jonqos milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq, jew milli jieħu azzjoni sabiex jipprevjeni, jiskoraġġixxi u jelimina s-sajd IUU.

               (4)

               Qabel tidentifika l-pajjiżi terzi bħala li ma jikkooperawx skont l-Artikolu 31 tar-Regolament IUU, il-Kummissjoni għandha l-ewwel tinnotifika lill-pajjiżi terzi dwar il-possibbiltà li jiġu identifikati bħala pajjiżi li ma jikkooperawx f’konformità mal-Artikolu 32 ta’ dak ir-Regolament. Din in-notifika hija ta’ natura preliminari. In-notifika għandha tkun ibbażata fuq il-kriterji stipulati fl-Artikolu 31 tar-Regolament IUU. Il-Kummissjoni għandha tikkunsidra wkoll id-démarches kollha stabbiliti fl-Artikolu 32 ta’ dak ir-Regolament fir-rigward tal-pajjiżi terzi nnotifikati. B’mod partikolari, fin-notifika l-Kummissjoni għandha tinkludi informazzjoni dwar il-fatti u l-kunsiderazzjonijiet essenzjali li jsejsu identifikazzjoni bħal din, tagħti l-opportunità lil dawk il-pajjiżi biex jirrispondu u jipprovdu evidenza li tikkontradixxi l-identifikazzjoni jew, fejn ikun xieraq, toffri pjan ta’ azzjoni għat-titjib u l-miżuri meħudin biex jirrettifikaw is-sitwazzjoni. Il-Kummissjoni għandha tagħti lill-pajjiżi terzi nnotifikati żmien adegwat sabiex iwieġbu għan-notifika u żmien raġonevoli sabiex jirrimedjaw is-sitwazzjoni.

               (5)

               L-identifikazzjoni ta’ pajjiżi terzi li ma jikkooperawx skont l-Artikolu 31 tar-Regolament IUU għandha tkun ibbażata fuq ir-rieżami tal-informazzjoni kollha kif stabbilit skont l-Artikolu 31(2) ta’ dak ir-Regolament.

               (6)

               F’konformità mal-Artikolu 33 tar-Regolament IUU, il-Kunsill għandu jistabbilixxi lista ta’ pajjiżi terzi li ma jikkooperawx. Il-miżuri stabbiliti, inter alia, fl-Artikolu 38 tar-Regolament IUU japplikaw għal dawk il-pajjiżi.

               (7)

               Skont l-Artikolu 20(1) tar-Regolament IUU, l-aċċettazzjoni ta’ ċertifikati tal-qabda vvalidati minn pajjiżi terzi li huma Stati tal-bandiera hija soġġetta għal notifika lill-Kummissjoni dwar l-arranġamenti għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li l-bastimenti tas-sajd tal-pajjiżi terzi kkonċernati għandhom ikunu konformi magħhom.

               (8)

               F’konformità mal-Artikolu 20(4) tar-Regolament IUU, il-Kummissjoni għandha tikkoopera b’mod amministrattiv ma’ pajjiżi terzi f’oqsma li jappartjenu għall-implimentazzjoni ta’ dak ir-Regolament.

         2.   PROĊEDURA FIR-RIGWARD TAR-REPUBBLIKA TAL-LIBERJA

               (9)

               Ir-Repubblika tal-Liberja (minn hawn ‘il quddiem “il-Liberja”) ma ppreżentatx lill-Kummissjoni n-notifika tagħha bħala Stat tal-bandiera skont l-Artikolu 20 tar-Regolament IUU.

               (10)

               Mill-5 ta’ Frar 2014 sal-lum, il-Kummissjoni kkooperat b’mod amministrattiv mal-awtoritajiet tal-Liberja fil-kuntest tal-kooperazzjoni amministrattiva prevista fl-Artikolu 20(4) tar-Regolament IUU. Din il-kooperazzjoni kopriet kwistjonijiet li jappartjenu għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni mil-Liberja. Hija kienet tinvolvi l-iskambju ta’ kummenti bil-fomm u bil-miktub, kif ukoll żjara fil-Liberja bejn id-19 u t-23 ta’ Ottubru 2015, fejn il-Kummissjoni fittxet u vverifikat l-informazzjoni kollha meqjusa bħala meħtieġa dwar il-miżuri meħuda mil-Liberja sabiex timplimenta l-obbligi tagħha fil-ġlieda kontra s-sajd IUU.

               (11)

               Il-Liberja hija parti kontraenti tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT); Parti Mhux Kontraenti li Tikkoopera tal-Kummissjoni għat-Tonn tal-Oċean Indjan (IOTC), tal-Kummissjoni tas-Sajd tal-Atlantiku tal-Grigal (NEAFC) u tal-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO); u Kooperatur Mhux Membru tal-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC), kif ukoll tal-Kummissjoni Inter-Amerikana tat-Tonn Tropikali (IATTC). Il-Liberja rratifikat il-Konvenzjoni tan-Nazzjonijiet Uniti tal-1982 dwar id-Dritt tal-Baħar (UNCLOS) u l-Ftehim tan-Nazzjonijiet Uniti dwar l-Istokkijiet tal-Ħut (UNFSA). (2)

               (12)

               Sabiex tevalwa l-konformità tal-Liberja mal-obbligi internazzjonali tagħha bħala Stat tal-bandiera, tal-port, kostali jew tas-suq kif stabbilit fil-ftehimiet internazzjonali msemmija fil-premessa (11) u stabbiliti mill-Organizzazzjonijiet Reġjonali tal-Ġestjoni tas-Sajd (RFMO) rilevanti, il-Kummissjoni fittxet, ġabret u analizzat l-informazzjoni kollha meħtieġa għall-fini ta’ dan l-eżerċizzju.

         3.   IL-POSSIBBILTÀ LI L-LIBERJA TIĠI IDENTIFIKATA BĦALA PAJJIŻ TERZ LI MA JIKKOPERAX

               (13)

               Skont l-Artikolu 31(3) tar-Regolament IUU, il-Kummissjoni analizzat id-dmirijiet tal-Liberja bħala Stat tal-bandiera, tal-port, kostali jew tas-suq. Għall-fini ta’ dan ir-rieżami, il-Kummissjoni qieset il-kriterji elenkati fl-Artikolu 31(4) sa (7) tar-Regolament IUU.

         3.1.   Il-miżuri meħuda fir-rigward tar-rikorrenza ta’ attivitajiet tas-sajd IUU u l-flussi kummerċjali IUU (l-Artikolu 31(4) tar-Regolament IUU)

               (14)

               Il-qafas legali nazzjonali dwar is-sajd tal-Liberja (“ir-Regolamenti dwar is-Sajd tal-2010”) jiddefinixxi l-bastimenti tas-sajd bħala “kwalunkwe bastiment li jintuża għas-sajd jew għal attivitajiet relatati”. Il-kamp ta’ applikazzjoni tar-Regolamenti dwar is-Sajd tal-2010 ikopri l-attivitajiet kollha tas-sajd u relatati mas-sajd fl-ilmijiet taħt il-ġurisdizzjoni tal-Liberja, kif ukoll l-attivitajiet tal-bastimenti u l-persuni Liberjani kollha fi kwalunkwe żona lil hinn mill-ġurisdizzjoni tal-Liberja, sakemm dan ma jkunx f’kunflitt mal-ġurisdizzjoni ta’ Stat ieħor.

               (15)

               Filwaqt li l-awtorità nazzjonali Liberjana responsabbli mir-reġistrazzjoni tal-bastimenti nazzjonali tikkonsulta mal-awtoritajiet tas-sajd dwar ir-reġistrazzjoni ta’ bastimenti tas-sajd ġodda li joperaw fl-ilmijiet nazzjonali, l-entità responsabbli mir-reġistru tal-bastimenti internazzjonali (l-Awtorità Marittima tal-Liberja) (3) ma tikkonsultax mal-awtoritajiet tas-sajd nazzjonali (4) qabel tirreġistra kwalunkwe bastiment tas-sajd li jopera barra miż-Żona Ekonomika Esklussiva (EEZ) tal-Liberja. Dan jipprevjeni l-istabbiliment ta’ lista kkonsolidata li tinkludi l-bastimenti tas-sajd kollha li jtajru l-bandiera tal-Liberja. Jidher li l-awtorità tas-sajd nazzjonali ma għandha ebda informazzjoni dwar il-bastimenti tas-sajd Liberjani li joperaw lil hinn mill-EEZ tal-Liberja. In-nuqqas apparenti ta’ kooperazzjoni bejn l-Awtorità Marittima tal-Liberja u l-awtoritajiet tas-sajd nazzjonali jista’ jitqies bħala sitwazzjoni li tikkomprometti l-abbiltà tal-Liberja li timmonitorja d-daqs u l-attivitajiet tal-flotta tagħha u potenzjalment tippermetti lil operaturi illegali jużaw il-bandiera tal-Liberja mingħajr kontroll xieraq.

               (16)

               Il-Kummissjoni stabbiliet li hemm aktar minn mitt bastiment tas-sajd li jtajru l-bandiera tal-Liberja li qegħdin joperaw lil hinn mill-EEZ tal-Liberja mingħajr l-awtorizzazzjoni mill-awtoritajiet tas-sajd rilevanti tal-Liberja. L-awtoritajiet tas-sajd tal-Liberja rrikonoxxew li filwaqt li l-Awtorità Marittima tal-Liberja timmonitorja l-flotta ta’ bastimenti internazzjonali li jtajru l-bandiera tal-Liberja, il-bastimenti tas-sajd li joperaw lil hinn mill-EEZ mhumiex soġġetti għal monitoraġġ, kontroll u sorveljanza mill-awtorità tas-sajd. Huma ma jirrapportawx il-pożizzjoni ġeografika tagħhom liċ-ċentru tal-monitoraġġ tas-sajd tal-Liberja u ma jaqsmux l-informazzjoni mal-awtoritajiet tas-sajd tal-Liberja rigward id-dejta dwar il-qabdiet, il-ħatt l-art jew it-trażbord.

               (17)

               Skont l-Artikolu 31(4)(b) tar-Regolament IUU, il-Kummissjoni eżaminat il-miżuri meħuda mil-Liberja fir-rigward tal-aċċess ta’ prodotti tas-sajd li jkunu ġejjin minn sajd IUU għas-suq tagħha.

               (18)

               Il-bastimenti Liberjani li joperaw lil hinn mill-EEZ tal-Liberja ma huma soġġetti għall-ebda forma ta’ kontroll mill-awtoritajiet tas-sajd tal-Liberja. Dawn il-bastimenti ma jirrapportaw jew jittrażmettu l-ebda informazzjoni rigward l-attivitajiet, il-ħatt l-art u t-trażbord tagħhom lill-awtoritajiet tas-sajd tal-Liberja. Għaldaqstant, mhuwiex probabbli li tkun tista’ tiġi garantita t-traċċabbiltà tal-ħut jew tal-prodotti tal-ħut li jkunu ġejjin minn dawn il-bastimenti.

               (19)

               Il-prestazzjoni tal-Liberja deskritta fil-premessi (15) sa (17) mhijiex konformi mal-Artikoli 94(1) u (2) tal-UNCLOS, li jgħidu li kull Stat għandu jiżgura b’mod effettiv il-ġurisdizzjoni u l-kontroll tiegħu fuq il-vapuri li jtajru l-bandiera tiegħu. Barra minn hekk, din mhijiex konformi lanqas mal-punt 24 tal-Pjan ta’ Azzjoni Internazzjonali tal-Organizzazzjoni tal-Ikel u l-Agrikoltura tan-Nazzjonijiet Uniti (FAO) maħsub sabiex jipprevjeni, jiskoraġġixxi u jelimina s-sajd illegali, mhux irrappurtat u mhux irregolat (IPOA IUU) (5) li jipprevedi l-obbligu li jitwettaq kontroll effettiv u komprensiv tal-attivitajiet tas-sajd, u mal-punt 35 tal-IPOA IUU, li jistipula li Stat tal-bandiera għandu jiżgura li, qabel ma jirreġistra bastiment, dan jista’ jeżerċita r-responsabbiltà tiegħu sabiex jiżgura li l-bastiment ma jkunx involut f’sajd IUU. Hija tmur ukoll kontra l-punt 36 tal-IPOA IUU, li jistipula li l-Istati tal-bandiera għandhom jevitaw li jirreġistraw taħt il-bandiera tagħhom bastimenti li jkollhom storja ta’ nuqqas ta’ konformità, kif ukoll kontra l-punt 42 tal-IPOA IUU, li jistipula li kull Stat għandu jżomm reġistru ta’ vapuri li jkun fih l-ismijiet u d-dettalji tal-vapuri li jtajru l-bandiera tiegħu. Hija tonqos ukoll milli tikkonforma mal-punt 71 tal-IPOA IUU, li jirrakkomanda lill-Istati jieħdu passi sabiex itejbu t-trasparenza tas-swieq tagħhom bil-għan li jiżguraw it-traċċabbiltà tal-ħut jew tal-prodotti tal-ħut. Bl-istess mod, hija tonqos milli tikkonforma mal-Artikolu 11 tal-Kodiċi ta’ Kondotta għal Sajd Responsabbli tal-FAO (il-Kodiċi ta’ Kondotta tal-FAO) li jistabbilixxi prattiki tajba għall-attivitajiet ta’ wara l-qabda u għal kummerċ internazzjonali responsabbli.

               (20)

               Fid-dawl tal-kunsiderazzjonijiet ippreżentati f’din it-Taqsima u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha magħmula mill-pajjiż, seta’ jiġi stabbilit, skont l-Artikolu 31(3), (4)(a) u (4)(b) tar-Regolament IUU, li l-Liberja naqset milli taqdi d-dmirijiet tagħha skont id-dritt internazzjonali bħala Stat tal-bandiera, tal-port, kostali u tas-suq fir-rigward tal-bastimenti IUU u tas-sajd IUU mwettaq jew appoġġjat mill-bastimenti li jtajru l-bandiera tagħha jew miċ-ċittadini tagħha u milli tipprevjeni l-aċċess tal-prodotti tas-sajd li joriġinaw minn sajd IUU għas-suq tagħha.

         3.2.   In-nuqqas ta’ kooperazzjoni u ta’ infurzar (l-Artikolu 31(5) tar-Regolament IUU)

               (21)

               Filwaqt li l-awtoritajiet tas-sajd tal-Liberja ġeneralment ikkooperaw mal-Kummissjoni u wieġbu għat-talbiet għal informazzjoni u pprovdew rispons, il-kapaċità tagħhom li jwieġbu għal ċerti talbiet kienet limitata mill-istatus tar-reġistru tal-bastimenti internazzjonali u min-nuqqas ta’ kooperazzjoni bejn l-Awtorità Marittima tal-Liberja u l-awtoritajiet tas-sajd nazzjonali, kif stabbilit fit-Taqsima 3.1.

               (22)

               Il-Liberja hija Stat tal-bandiera sinifikanti, li topera t-tieni l-akbar reġistru internazzjonali fid-dinja, billi tattira bastimenti minn pajjiżi terzi mingħajr rabta diretta mal-pajjiż. Kif ġie spjegat fil-premessa (16), dawn il-bastimenti joperaw lil hinn mill-EEZ tal-Liberja, fl-ibħra miftuħa u fl-ilmijiet ta’ pajjiżi terzi. Il-Liberja hija wkoll membru ta’ jew parti minn sitt RFMOs u tikkoopera ma’ pajjiżi oħrajn fil-livell subreġjonali permezz tal-Kumitat tas-Sajd għall-Golf tal-Guinea Ċentrali tal-Punent (FCWC). Madankollu, il-Kummissjoni sabet li l-awtoritajiet tas-sajd tal-Liberja ma jidhrux li jikkooperaw jew li jinsabu f’pożizzjoni li jikkooperaw ma’ pajjiżi terzi fir-reġjuni kollha fejn joperaw il-bastimenti tas-sajd Liberjani, minbarra fil-lvant tal-Atlantiku. Dan in-nuqqas apparenti ta’ kooperazzjoni jeżisti minkejja l-fatt li l-Liberja hija membru ta’ jew parti minn sitt RFMOs u jista’ jirriżulta mill-fatt li l-awtoritajiet tas-sajd tal-Liberja jidhru li ma għandhom ebda informazzjoni dwar il-bastimenti li jtajru l-bandiera tal-Liberja li joperaw barra l-EEZ nazzjonali u ż-żona li taqa’ taħt ir-responsabbiltà tal-Kummissjoni Internazzjonali għall-Konservazzjoni tat-Tonn tal-Atlantiku, minħabba n-nuqqas ta’ koordinazzjoni amministrattiva interna mal-bastimenti rreġistrati mill-Awtorità Marittima tal-Liberja.

               (23)

               Ir-Regolamenti tas-Sajd tal-2010 huma skaduti u jeħtieġ li jiġu riveduti sabiex tiġi żgurata l-konsistenza bejn il-liġi nazzjonali u r-regoli internazzjonali u reġjonali applikabbli. Id-definizzjoni tal-attivitajiet tas-sajd ipprovduta mir-Regolamenti tas-Sajd tal-2010 tinkludi t-tfittxija għall-ħut u l-qbid, it-teħid jew il-ġbir tiegħu, kif ukoll kwalunkwe attività b’appoġġ għal jew bi tħejjija ta’ dawn l-attivitajiet, inkluż permezz tal-użu ta’ inġenji tal-ajru. Id-definizzjoni ta’ bastimenti tas-sajd tinkludi bastimenti li jwettqu attivitajiet relatati mas-sajd. L-attivitajiet relatati mas-sajd jinkludu t-trażbord, il-ħażna, l-ipproċessar, it-trasportazzjoni u r-riforniment tal-fjuwil, kif ukoll il-forniment ta’ bastimenti tas-sajd. Is-sistema tas-sanzjonar hija kkategorizzata f’termini tas-severità tar-reat riflessa mill-ammont tal-multa għal kull tip ta’ reat u s-sanzjonijiet jistgħu jkunu ta’ deterrent u proporzjonati kif meħtieġ mill-obbligi internazzjonali. Madankollu, dawn it-testi ma jiddefinixxux speċifikament l-attivitajiet tas-sajd IUU jew il-ksur serju skont id-dritt internazzjonali.

               (24)

               L-Uffiċċju tas-Sajd Nazzjonali Liberjan jopera Ċentru tal-Monitoraġġ tas-Sajd (ĊMS) sabiex jikkonforma mad-dmirijiet tal-Monitoraġġ, il-Kontroll u s-Sorveljanza (MCS) tas-sajd. Iċ-ĊMS huwa mgħammar sabiex iwettaq il-funzjonijiet tal-MCS. Madankollu, huma biss il-bastimenti li għandhom il-liċenzja sabiex joperaw fl-EEZ nazzjonali li jiġu mmonitorjati miċ-ĊMS; Il-bastimenti li jtajru l-bandiera tal-Liberja li joperaw fl-ibħra miftuħa jew fl-ilmijiet ta’ pajjiżi terzi ma jiġux immonitorjati miċ-ĊMS. Barra minn hekk, minħabba l-finanzjament limitat, b’mod partikolari għas-sorveljanza mill-ajru, ċerti funzjonijiet tal-MCS jidhru li huma ristretti. Dan jimpedixxi lil-Liberja milli tiggarantixxi sistema ta’ MCS effettiva u komprensiva għall-bastimenti tas-sajd li jtajru l-bandiera tagħha. Għalhekk, jidher li l-Liberja ma għandhiex jew qed tonqos milli talloka riżorsi adegwati sabiex jiġi miġġieled is-sajd IUU.

               (25)

               Il-qafas legali u l-miżuri ta’ infurzar fil-Liberja jidhru li mhumiex konformi mar-rekwiżiti bażiċi fl-Artikoli 61, 62 u 117 sa 119 tal-UNCLOS. Il-fatti deskritti fil-premessi (20) sa (23) jindikaw li l-Liberja tonqos milli tissodisfa l-kundizzjonijiet tal-Artikolu 94 tal-UNCLOS, li jirrikjedi li l-Istat tal-bandiera jassumi l-ġurisdizzjoni skont il-liġi interna tiegħu fuq kull vapur li jtajjar il-bandiera tiegħu u l-kaptan, l-uffiċjali u l-ekwipaġġ tiegħu, filwaqt li qed tikser l-Artikolu 18(3) tal-UNFSA, li jispeċifika l-miżuri li jridu jittieħdu minn Stat fir-rigward tal-bastimenti li jtajru l-bandiera tiegħu. Jidher li l-Liberja naqset milli tqis ir-rakkomadazzjonijiet fil-punt 24 tal-IPOA IUU, li jirrakkomanda lill-Istati tal-bandiera jiżguraw il-monitoraġġ, il-kontroll u s-sorveljanza komprensivi u effettivi tas-sajd, mill-qabda sal-punt tal-ħatt l-art u sad-destinazzjoni finali, inkluż permezz tal-użu tas-Sistemi ta’ Monitoraġġ tal-Bastimenti (VMS) abbord il-bastimenti tas-sajd f’konformità mal-istandards nazzjonali, reġjonali u internazzjonali rilevanti.

               (26)

               Fid-dawl tal-kunsiderazzjonijiet ippreżentati f’din it-Taqsima u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha magħmula mill-pajjiż, seta’ jiġi stabbilit, skont l-Artikolu 31(3) u (5) tar-Regolament IUU, li l-Liberja naqset milli taqdi d-dmirijiet tagħha skont id-dritt internazzjonali fir-rigward tal-kooperazzjoni u l-infurzar.

         3.3   In-nuqqas ta’ implimentazzjoni tar-regoli internazzjonali (l-Artikolu 31(6) tar-Regolament IUU)

               (27)

               Il-Kummissjoni analizzat l-informazzjoni kollha meqjusa bħala rilevanti fir-rigward tal-istatus tal-Liberja bħala parti kontraenti tal-UNCLOS, tal-UNFSA u tal-ICCAT; bħala Parti Mhux Kontraenti li Tikkoopera tal-NEAFC, tal-SPRFMO u tal-IOTC u bħala Kooperatur Mhux Membru tad-WCPFC u tal-IATTC.

               (28)

               Bejn l-2014 u l-2016, il-Liberja saret parti li tikkoopera, parti mhux kontraenti li tikkoopera jew kooperatur mhux membru ta’ sitt RFMOs (6). Madankollu, matul il-missjoni ta’ evalwazzjoni f’Monrovia bejn id-19 u t-23 ta’ Ottubru 2015 jirriżulta li kienet l-Awtorità Marittima tal-Liberja li ħadet il-passi sabiex tgħaqqad dawn l-RFMOs kollha, minbarra l-ICCAT, mingħajr ma kkonsultat mal-awtoritajiet tas-sajd nazzjonali. L-awtoritajiet tas-sajd nazzjonali kienu responsabbli għas-sħubija tal-ICCAT. Din is-sitwazzjoni qed tirriskja li tfixkel l-abbiltà tal-Liberja li tissodisfa l-impenji ta’ konformità f’kull RFMO u rriżultat f’sottomissjoni tard tar-rapporti (ICCAT) jew f’nuqqas ta’ rapportar (SPRFMO) fi ksur tal-obbligi tagħhom skont l-RFMO rispettiva.

               (29)

               Il-Liberja rratifikat żewġ strumenti legali internazzjonali relatati mal-ġestjoni tas-sajd: l-UNCLOS u l-UNFSA. Il-prestazzjoni tal-Liberja fl-implimentazzjoni tal-istrumenti internazzjonali mhijiex f’konformità mar-rakkomandazzjonijiet tal-punt 11 tal-IPOA IUU, li jinkoraġġixxi lill-Istati, bħala materja ta’ prijorità, jirrattifikaw, jaċċettaw jew jaderixxu mhux biss mal-UNCLOS u l-UNFSA, iżda wkoll mal-Ftehim tal-FAO, sabiex jippromwovu l-konformità mal-miżuri ta’ ġestjoni u konservazzjoni internazzjonali permezz ta’ bastimenti tas-sajd fuq l-ibħra miftuħa. Barra minn hekk, hija tmur kontra l-punt 14 tal-IPOA IUU li jistipula li l-Istati għandhom jimplimentaw b’mod sħiħ u effettiv il-Kodiċi ta’ Kondotta u l-Pjanijiet ta’ Azzjoni Internazzjonali assoċjati miegħu.

               (30)

               Il-Liberja ma rratifikatx il-Ftehim dwar il-Miżuri tal-Istat tal-Port (PSMA) tal-FAO tal-2009. Filwaqt li l-ħatt l-art dirett ta’ prodotti tas-sajd fil-Liberja mhuwiex frekwenti bħalissa, din l-attività xorta waħda teżisti u l-Liberja qed tiżviluppa faċilitajiet għall-ħatt l-art taħt proġett internazzjonali. Imbagħad, l-awtoritajiet ikun jeħtiġilhom li jkunu jistgħu jwettqu l-obbligi tagħhom bħala Stat tal-port.

               (31)

               Għall-kuntrarju tar-rakkomandazzjonijiet fil-punti 25 sa 27 tal-IPOA IUU, il-Liberja ma żviluppat ebda pjan ta’ azzjoni nazzjonali kontra s-sajd IUU.

               (32)

               Barra minn hekk, l-awtoritajiet tal-Liberja spjegaw lill-Kummissjoni matul il-laqgħa ta’ evalwazzjoni li saret fl-24 ta’ Marzu 2015 li l-ġestjoni tar-reġistru internazzjonali tal-Liberja titwettaq minn kumpanija privata li tinsab barra l-Liberja. Matul din il-laqgħa u l-iskambji sussegwenti, il-Liberja naqset milli turi kif hija tiżgura li l-bastimenti tas-sajd li jtajru l-bandiera tagħha għandhom rabta ġenwina mal-pajjiż. Dan imur kontra l-Artikolu 91 tal-UNCLOS li jistipula li għandha teżisti rabta ġenwina bejn l-Istat tal-bandiera u l-vapuri tiegħu.

               (33)

               Fid-dawl tal-kunsiderazzjonijiet ippreżentati f’din it-Taqsima u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha magħmula mill-pajjiż, seta’ jiġi stabbilit, skont l-Artikolu 31(3) u (6) tar-Regolament IUU, li l-Liberja naqset milli taqdi d-dmirijiet tagħha skont id-dritt internazzjonali fir-rigward tar-regoli, ir-regolamenti u l-miżuri ta’ konservazzjoni u ġestjoni internazzjonali.

         3.4.   Limitazzjonijiet speċifiċi tal-pajjiżi fil-fażi tal-iżvilupp (l-Artikolu 31(7) tar-Regolament IUU)

               (34)

               Skont l-Indiċi tal-Iżvilupp tal-Bniedem tan-Nazzjonijiet Uniti (UNHDI) (7), fl-2015 il-Liberja kienet meqjusa bħala pajjiż baxx fir-rigward tal-iżvilupp tal-bniedem, fejn ġiet ikklassifikata fil-177 post minn fost 188 pajjiż.

               (35)

               Għalkemm jista’ jkun hemm limitazzjonijiet speċifiċi ta’ kapaċità fir-rigward tal-monitoraġġ, il-kontroll u s-sorveljanza, il-limitazzjonijiet speċifiċi tal-Liberja li ġejjin mil-livell ta’ żvilupp tagħha ma jiġġustifikawx in-nuqqasijiet kollha identifikati fit-taqsimiet preċedenti. Dan jikkonċerna b’mod partikolari n-nuqqas ta’ koordinazzjoni interna fir-rigward tar-reġistrazzjoni tal-bastimenti tas-sajd fir-reġistru internazzjonali tal-Liberja u n-nuqqas ta’ informazzjoni kkonsolidata dwar l-identità ta’ dawn il-bastimenti, bin-nuqqas ta’ abbiltà konsegwenti li jiġi eżerċitat kontroll effettiv.

               (36)

               Jidher li n-nuqqasijiet identifikati jirriżultaw primarjament minn ambjent amministrattiv inadegwat sabiex jiġi żgurat li l-Liberja twettaq id-dmirijiet tagħha b’mod effettiv bħala Stat tal-bandiera, kostali, tal-port u tas-suq. Il-Liberja rċeviet appoġġ minn inizjattivi reġjonali li għandhom l-għan li jsaħħu l-governanza u jiġġieldu s-sajd IUU, inkluż permezz ta’ MCS imtejba, kif ukoll appoġġ settorjali skont il-Ftehim ta’ Sħubija dwar is-Sajd Sostenibbli (SFPA) konkluż mal-Unjoni Ewropea. Hija rċeviet ukoll appoġġ għal sorveljanza mill-ajru permezz tal-Missjoni tan-Nazzjonijiet Uniti fil-Liberja. Madankollu, il-prelevament ta’ dik il-Missjoni ġab fi tmiemu dak l-appoġġ u ma ġie pprovdut ebda appoġġ nazzjonali sabiex tinżamm din l-attività ta’ MCS, li b’hekk ifixkel l-MCS tal-Liberja milli topera b’mod effettiv.

               (37)

               Fid-dawl tal-kunsiderazzjonijiet ippreżentati f’din it-Taqsima u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet magħmula mill-pajjiż, seta’ jiġi stabbilit, skont l-Artikolu 31(7) tar-Regolament IUU, li l-istat ta’ żvilupp u l-prestazzjoni ġenerali tal-Liberja fir-rigward tal-ġestjoni tas-sajd jistgħu jiddgħajfu mil-livell ta’ żvilupp tagħha. Madankollu, meta wieħed iqis in-natura tan-nuqqasijiet stabbiliti tal-Liberja, il-livell ta’ żvilupp tal-Liberja ma jistax jiskuża għal kollox jew inkella jiġġustifika l-prestazzjoni globali tagħha bħala Stat tal-bandiera, tal-port, kostali jew tas-suq fir-rigward tas-sajd u l-insuffiċjenza tal-azzjonijiet tagħha sabiex tipprevjeni, tiskoraġġixxi u telimina s-sajd IUU.

         4.   KONKLUŻJONI DWAR L-IDENTIFIKAZZJONI POSSIBBLI BĦALA PAJJIŻ TERZ LI MA JIKKOOPERAX

               (38)

               Fid-dawl tal-konklużjonijiet li ntlaħqu fir-rigward tan-nuqqas tal-Liberja milli taqdi dmirijietha skont id-dritt internazzjonali bħala Stat tal-bandiera, tal-port, kostali jew tas-suq u milli tieħu azzjoni sabiex tipprevjeni, tiskoraġġixxi u telimina s-sajd IUU, il-Liberja għandha tiġi nnotifikata, f’konformità mal-Artikolu 32 tar-Regolament IUU, dwar il-possibbiltà li tiġi identifikata mill-Kummissjoni bħala pajjiż terz li ma jikkooperax fil-ġlieda kontra s-sajd IUU.

               (39)

               Il-Kummissjoni għandha tieħu f’kunsiderazzjoni wkoll id-démarches kollha stabbiliti fl-Artikolu 32 tar-Regolament IUU fir-rigward tal-Liberja. Fl-interess ta’ amministrazzjoni tajba, għandu jiġi stabbilit perjodu taż-żmien li matulu dak il-pajjiż jista’ jwieġeb bil-miktub għan-notifika u jirranġa s-sitwazzjoni.

               (40)

               Barra minn hekk, in-notifika lil-Liberja dwar il-possibbiltà li tiġi identifikata bħala pajjiż li l-Kummissjoni tqis li huwa pajjiż terz li ma jikkooperax għall-finijiet ta’ din id-Deċiżjoni la tipprekludi u lanqas ma tfisser b’mod awtomatiku li l-Kummissjoni jew il-Kunsill se jieħdu xi azzjoni sussegwenti għall-finijiet tal-identifikazzjoni u tal-istabbiliment ta’ lista ta’ pajjiżi terzi li ma jikkooperawx.

         IDDEĊIDIET KIF ĠEJ:
   Artikolu Uniku
   Il-Liberja għandha tiġi nnotifikata dwar il-possibbiltà li tiġi identifikata mill-Kummissjoni bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat.

      Magħmul fi Brussell, it-23 ta’ Mejju 2017.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 286, 29.10.2008, p. 1.

      (2)  https://treaties.un.org/

      (3)  Dan huwa implimentat permezz tar-Reġistru Liberjan tal-Bastimenti u l-Kumpaniji Internazzjonali.

      (4)  L-Uffiċċju tas-Sajd Nazzjonali.

      (5)  Pjan ta’ Azzjoni Internazzjonali maħsub sabiex jipprevjeni, jiskoraġġixxi u jelimina s-sajd illegali, mhux irrappurtat u mhux irregolat, l-Organizzazzjoni tal-Ikel u l-Agrikoltura tan-Nazzjonijiet Uniti, 2001

      (6)  Parti Kontraenti tal-ICCAT; Parti Mhux Kontraenti li Tikkoopera tal-NEAFC, tal-SPRFMO u tal-IOTC; Kooperatur Mhux Membru tad-WCPFC u tal-IATTC. Il-Liberja mhijiex membru/Kooperatur mhux membru fis-CCSBT, iżda hemm 18-il bastiment li huma awtorizzati joperaw f’din l-RFMO.

      (7)  Informazzjoni miksuba minn: http://hdr.undp.org/sites/default/files/2015_human_development_report_1.pdf


title: 2012/299/UE: Deċiżjoni tal-Kunsill tas- 7 ta' Ġunju 2012 dwar it-tnedija ta' skambju awtomatizzat ta' data fir-rigward ta' data dwar DNA fl-Estonja

text:
               12.6.2012

               MT

               Il-Ġurnal Uffiċjali tal-Unjoni Ewropea

               L 151/31

         DEĊIŻJONI TAL-KUNSILL
   tas-7 ta' Ġunju 2012
   dwar it-tnedija ta' skambju awtomatizzat ta' data fir-rigward ta' data dwar DNA fl-Estonja
   (2012/299/UE)
   IL-KUNSILL TAL-UNJONI EWROPEA,
   Wara li kkunsidra d-Deċiżjoni tal-Kunsill 2008/615/ĠAI tat-23 ta' Ġunju 2008 dwar it-titjib tal-koperazzjoni transkonfinali, b'mod partikolari fil-ġlieda kontra t-terroriżmu u l-kriminalità transkonfinali (1), u b'mod partikolari l-Artikolu 2(3) u l-Artikolu 25 tagħha,
   Wara li kkunsidra d-Deċiżjoni tal-Kunsill 2008/616/ĠAI tat-23 ta' Ġunju 2008 dwar l-implimentazzjoni tad-Deċiżjoni 2008/615/ĠAI (2), u b'mod partikolari l-Artikolu 20 u l-Kapitolu 4 tal-Anness tagħha,
   Billi:

               (1)

               F'konformità mal-Protokoll dwar id-Dispożizzjonijiet Transitorji anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika, l-effetti ġuridiċi tal-atti tal-istituzzjonijiet, korpi, uffiċċji u aġenziji tal-Unjoni adottati qabel id-dħul fis-seħħ tat-Trattat ta' Lisbona huma ppreservati sakemm dawk l-atti jiġu mħassra, annullati jew emendati fl-implimentazzjoni tat-Trattati.

               (2)

               Konsegwentement, l-Artikolu 25 tad-Deċiżjoni 2008/615/ĠAI huwa applikabbli u l-Kunsill irid jiddeċiedi unanimament jekk l-Istati Membri implimentawx id-dispożizzjonijiet tal-Kapitolu 6 ta' dik id-Deċiżjoni.

               (3)

               L-Artikolu 20 tad-Deċiżjoni 2008/616/ĠAI jipprovdi li d-deċiżjonijiet imsemmija fl-Artikolu 25(2) tad-Deċiżjoni 2008/615/ĠAI għandhom jittieħdu abbażi ta' rapport ta' evalwazzjoni bbażat fuq kwestjonarju. Fir-rigward tal-iskambju awtomatizzat ta' data f'konformità mal-Kapitolu 2 tad-Deċiżjoni 2008/615/ĠAI, ir-rapport ta' evalwazzjoni għandu jiġi bbażat fuq żjara ta' evalwazzjoni u eżerċizzju sperimentali.

               (4)

               L-Estonja infurmat lis-Segretarjat Ġenerali tal-Kunsill dwar il-fajls nazzjonali ta’ analiżi ta’ DNA li għalihom japplikaw l-Artikolu 2 sa 6 tad-Deċiżjoni 2008/615/ĠAI u l-kondizzjonijiet għall-konsultazzjoni awtomatizzata kif imsemmi fl-Artikolu 3(1) ta' dik id-Deċiżjoni f'konformità mal-Artikolu 36(2) ta' dik id-Deċiżjoni.

               (5)

               F'konformità mal-Kapitolu 4, punt 1.1, tal-Anness mad-Deċiżjoni 2008/616/ĠAI, il-kwestjonarju mfassal mill-Grupp ta' Ħidma rilevanti tal-Kunsill jikkonċerna kull wieħed mill-iskambji awtomatizzati ta' data u għandu jintwieġeb minn Stat Membru hekk kif huwa jemmen li huwa jissodisfa l-prerekwiżiti għall-kondiviżjoni tad-data fil-kategorija rilevanti ta' data.

               (6)

               L-Estonja lestiet il-kwestjonarju dwar il-protezzjoni tad-data u l-kwestjonarju dwar l-iskambju tad-data dwar id-DNA.

               (7)

               L-Estonja wettqet b'suċċess eżerċizzju sperimentali mal-Pajjiżi l-Baxxi.

               (8)

               Saret żjara ta' evalwazzjoni fl-Estonja u ġie prodott rapport dwar iż-żjara ta' evalwazzjoni mill-iskwadra ta' evalwazzjoni Olandiża u ntbagħat lill-Grupp ta' Ħidma rilevanti tal-Kunsill.

               (9)

               Ġie ppreżentat lill-Kunsill rapport ta' evalwazzjoni ġenerali li jagħti sintesi tar-riżultati tal-kwestjonarju, taż-żjara ta' evalwazzjoni u tal-eżerċizzju sperimentali fir-rigward tal-iskambju ta’ data dwar DNA,

         ADOTTA DIN ID-DEĊIŻJONI:
   Artikolu 1
   Għall-finijiet tat-tiftix u l-paragunar awtomatizzati tad-data dwar id-DNA, l-Estonja implimentat bis-sħiħ id-dispożizzjonijiet ġenerali dwar il-protezzjoni tad-data tal-Kapitolu 6 tad-Deċiżjoni 2008/615/ĠAI u hija intitolata tirċievi u tipprovdi data personali f'konformità mal-Artikoli 3 u 4 ta' dik id-Deċiżjoni mid-data tad-dħul fis-seħħ ta' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, is-7 ta’ Ġunju 2012.

            Għall-Kunsill

            Il-President

         M. BØDSKOV

      (1)  ĠU L 210, 6.8.2008, p. 1.

      (2)  ĠU L 210, 6.8.2008, p. 12.


title: 2011/614/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/250

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2009
   (2011/614/UE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja li spiċċat fil-31 ta’ Diċembru 2009, flimkien mat-tweġibiet tal-Impriża Konġunta (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0052/2011),
   wara li kkunsidra l-Artikolu 276 tat-Trattat KE u l-Artikolu 319 tat-TFUE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra r-Regolament tal-Kunsill (KE) Nru 73/2008 tal-20 ta’ Diċembru 2007 li jistabbilixxi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi (3), u b’mod partikolari l-Artikolu 11(4) tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikulari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0129/2011),

               1.

               Jagħti l-kwittanza lid-Direttur Eżekuttiv tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għall-implimentazzjoni tal-baġit tal-Impriża Konġunta għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Impriża Konġunta għall-implimentazzjoni tal-Inizjattiva Teknoloġika Konġunta dwar il-Mediċini Innovattivi, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 342, 16.12.2010, p. 15.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 38.

      (4)  ĠU L 357, 31.12.2002, p. 72.
    ---documentbreak---

               27.9.2011

               MT

               Il-Ġurnal Uffiċjali tal-Unjoni Ewropea

               L 250/252

         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2009
   IL-PARLAMENT EWROPEW,
   wara li kkunsidra l-kontijiet annwali definittivi tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja li spiċċat fil-31 ta’ Diċembru 2009, flimkien mat-tweġibiet tal-Impriża Konġunta (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0052/2011),
   wara li kkunsidra l-Artikolu 276 tat-Trattat KE u l-Artikolu 319 tat-TFUE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament tal-Kunsill (KE) Nru 73/2008 tal-20 ta’ Diċembru 2007 li jistabbilixxi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi (3), u b'mod partikolari l-Artikolu 11(4) tiegħu,
   wara li kkunsidra r-Regoli Finanzjarji tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi adottati bid-deċiżjoni tal-Bord Governattiv tagħha fit-2 ta’ Frar 2009,
   wara li kkunsidra r-Regolament tal-Kummissjoni (KE, Euratom) Nru 2343/2002 (4) tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002, u b'mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0129/2011),

               A.

               billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li l-operazzjonijiet sottostanti huma legali u regolari,

               B.

               billi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi twaqqfet biex ittejjeb b'mod sinifikanti l-effiċjenza u l-effikaċja tal-proċess tal-iżvilupp tal-mediċini bil-għan fit-tul li s-settur farmaċewtiku jipproduċi mediċini innovattivi iktar effikaċi u sikuri,

               C.

               billi l-Impriża Konġunta tinsab f'fażi ta’ tnedija u kienet għadha ma stabbilixxietx bis-sħiħ il-kontrolli interni tagħha u s-sistemi tagħha ta’ rappurtaġġ finanzjarju sa tmiem l-2009;

      Implimentazzjoni tal-baġit

               1.

               Jinnota li l-baġit finali tal-Impriża Konġunta għall-2009 kien jinkludi EUR 82 000 000 f'approprjazzjonijiet għall-impenji u EUR 82 000 000 f'approprjazzjonijiet għall-ħlasijiet; jirrikonoxxi wkoll li r-rati ta’ użu għall-approprjazzjonijiet għall-impenji u għall-ħlasijiet kienu ta’ 97 % u 1 % rispettivament;

               2.

               Jirrikonoxxi li l-Impriża Konġunta għadha fil-perjodu ta’ tnedija; jinsab imħasseb, madankollu, li r-rata tal-approprjazzjonijiet għall-ħlasijiet kienet biss ta’ 1 %;

      Kontribut tal-membri

               3.

               Jistieden lill-Impriża Konġunta tarmonizza l-preżentazzjoni tal-kontribuzzjonijiet tal-membri fil-kontijiet skont il-gwida tal-Kummissjoni;

               4.

               Jistieden, barra minn hekk, lill-Impriża Konġunta tkompli tiżviluppa dispożizzjonijiet dwar is-sħubija u l-kofinanzjament u, b'mod partikolari, dwar:

                           —

                           l-arranġamenti għall-adeżjoni ta’ membri ġodda,

                           —

                           il-kontribuzzjonijiet in natura mill-membri,

                           —

                           it-termini u l-kundizzjonijiet li skonthom l-Impriża Konġunta tista’ tivverifika l-kontribuzzjonijiet tal-membri,

                           —

                           il-kundizzjonijiet li skonthom il-Bord Governattiv jista’ japprova l-kofinanzjament;

      Sistemi ta’ kontroll intern

               5.

               Iħeġġeġ lill-Impriża Konġunta tlesti l-implimentazzjoni tas-sistemi tagħha ta’ kontroll intern u ta’ informazzjoni finanzjarja;

               6.

               Jitlob lill-Impriża Konġunta, barra minn hekk, tinkludi fir-Regoli Finanzjarji tagħha referenza speċifika għas-setgħat tas-Servizz tal-Verifika Interna (IAS) bħala l-Awditur Intern tagħha, abbażi tad-dispożizzjoni stabbilita fir-Regolament Finanzjarju ta’ Qafas għall-entitajiet tal-Komunità;

               7.

               Iqis, b'mod partikolari, li r-rwol tal-IAS bħala Awditur Intern għandu jkun li jagħti parir lill-Impriża konġunta dwar kif għandha tittratta r-riskji, billi joħroġ opinjonijiet indipendenti dwar il-kwalità tas-sistemi ta’ ġestjoni u ta’ kontroll u billi toħroġ rakkomandazzjonijiet għat-titjib tal-kundizzjonijiet tal-implimentazzjoni tal-operazzjonijiet u għall-promozzjoni ta’ amministrazzjoni finanzjarja soda; iqis li huwa essenzjali li l-Impriża Konġunta tippreżenta rapport lill-awtorità tal-kwittanza, li jkun imħejji mid-Direttur Eżekuttiv tagħha u li jiġbor fil-qosor l-għadd u t-tip ta’ verifiki interni li jkunu saru mill-Awditur Intern, ir-rakkomandazzjonijiet li jkunu saru u l-azzjonijiet li jkunu ttieħdu rigward dawn ir-rakkomandazzjonijiet;

               8.

               Huwa tal-fehma li, minħabba d-daqs tal-baġit tagħha u l-kumplessità tal-kompiti fdati lilha, l-Impriża Konġunta għandha tistabbilixxi kumitat ta’ verifika, li jkun jirrapporta direttament lill-Bord Governattiv;

      Nuqqas ta’ ftehim ospitanti

               9.

               Iħeġġeġ lill-Impriża Konġunta tikkonkludi malajr ftehim ospitanti mal-Belġju dwar l-uffiċji, il-privileġġi, l-immunitajiet u appoġġ ieħor li għandhom jiġu pprovduti mill-Belġju lill-Impriża Konġunta kif previst skont ir-Regolament (KE) Nru 73/2008 li jistabbilixxi l-Impiża Konġunta.

      (1)  ĠU C 342, 16.12.2010, p. 15.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 38.

      (4)  ĠU L 357, 31.12.2002, p. 72.


title: Deċiżjoni (UE, Euratom) 2017/1710 tal-Parlament Ewropew tas-27 ta' April 2017 dwar l-għeluq tal-kontijiet tal-Aġenzija Fornitriċi tal-Euratom għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/302

         DEĊIŻJONI (UE, Euratom) 2017/1710 TAL-PARLAMENT EWROPEW
   tas-27 ta' April 2017
   dwar l-għeluq tal-kontijiet tal-Aġenzija Fornitriċi tal-Euratom għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Fornitriċi tal-Euratom għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Fornitriċi tal-Euratom għas-sena finanzjarja 2015, flimkien mar-risposta tal-Aġenzija (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2015 (05873/2017 — C8-0069/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 1(2) tiegħu,

               —

               wara li kkunsidra d-Deċiżjoni tal-Kunsill 2008/114/KE, Euratom tat-12 ta' Frar 2008 li tistabbilixxi l-Istatuti tal-Aġenzija Fornitriċi tal-Euratom (4), u b'mod partikolari l-Artikolu 8 tal-Anness tagħha,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0126/2017),

               1.

               Japprova l-għeluq tal-kontijiet tal-Aġenzija Fornitriċi tal-Euratom għas-sena finanzjarja 2015;

               2.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttriċi Ġenerali tal-Aġenzija Fornitriċi tal-Euratom, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 184.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 41, 15.2.2008, p. 15.


title: Deċiżjoni tal-Kummissjoni tal- 21 ta’ Diċembru 2012 dwar il-jiem ta’ btala għas-sena 2014 għall-istituzzjonijiet tal-Unjoni Ewropea

text:
               12.2.2013

               MT

               Il-Ġurnal Uffiċjali tal-Unjoni Ewropea

               C 39/26

      DEĊIŻJONI TAL-KUMMISSJONI

   tal-21 ta’ Diċembru 2012
   dwar il-jiem ta’ btala għas-sena 2014 għall-istituzzjonijiet tal-Unjoni Ewropea
   2013/C 39/03

      JIEM TA’ BTALA GĦAS-SENA 2014

               l-1 ta’ Jannar

               L-Erbgħa, l-Ewwel tas-Sena

               it-2 ta’ Jannar

               Il-Ħamis, l-għada tal-Ewwel tas-Sena

               is-17 ta’ April

               Ħamis ix-Xirka

               it-18 ta’ April

               Il-Ġimgħa l-Kbira

               il-21 ta’ April

               It-Tnejn ta’ wara l-Għid

               l-1 ta’ Mejju

               Il-Ħamis, Jum il-Ħaddiem

               id-9 ta’ Mejju

               Il-Ġimgħa, l-Anniversarju tad-dikjarazzjoni tal-President Schuman fl-1950

               id-29 ta’ Mejju

               Il-Ħamis, Lapsi

               it-30 ta’ Mejju

               Il-Ġimgħa, l-għada ta’ Lapsi

               id-9 ta’ Ġunju

               It-Tnejn, l-Għid il-Ħamsin

               il-21 ta’ Lulju

               It-Tnejn, Festa nazzjonali tal-Belġju

               il-15 ta’ Awwissu

               Il-Ġimgħa, Il-Madonna Mtellgħa s-Sema

               mill-24 ta’ Diċembru sal-31 ta’ Diċembru

               L-Erbgħa
               sitt (6) ijiem ta’ tmiem is-sena
               L-Erbgħa

               TOTAL

               18-il jum

         Il-Lussemburgu: l-istess ġranet bħal fi Brussell.
   Ix-xogħol jerġa’ jibda b’mod normali mit-Tnejn il-5 ta’ Jannar 2015.
   Bla ħsara għall-kalendarju tal-jiem ta’ btala għall-2015, il-Ġimgħa t-2 ta’ Jannar 2015 se jittieħed bħala jum ta’ btala għal dik is-sena.
   Il-Kummissjoni għandha l-possibbiltà li tbiddel id-deċiżjonijiet skont l-esiġenzi tas-servizz.